PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/DZ/R/2/261	Bratislava     06. december 2002

	Predsedníčka Protimonopolného úradu Slovenskej republiky v Bratislave, ako orgán príslušný na konanie podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov, vo veci rozkladu podnikateľa Severoslovenské vodárne a kanalizácie, štátny podnik Žilina, Bôrická cesta 107, 010 01 Žilina podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov 

mení

	rozhodnutie Protimonopolného úradu Slovenskej republiky, odboru zneužívania dominantného postavenia, č. 2002/DZ/2/1/154 zo dňa 23.07.2002 nasledovne:

	Bod 1 výrokovej časti rozhodnutia znie:

	Konanie podnikateľa Severoslovenské vodárne a kanalizácie, štátny podnik Žilina, Bôrická cesta 107, 010 01 Žilina pri určovaní ceny za dodávku pitnej vody a odber odkanalizovanej vody v roku 2001 pre podnikateľa AVC a.s., ul. Slobody 1360, 022 11 Čadca nie je zneužitím dominantného postavenia na relevantnom trhu dodávok pitnej vody a odberu odkanalizovanej vody pre ostatných odberateľov podľa § 7 ods. 5 písm. a) zákona č. 188/1994 Z.z. o ochrane hospodárskej súťaže v znení neskorších predpisov. 
  
	Bod 2 výrokovej časti rozhodnutia znie:

	Konanie podnikateľa Severoslovenské vodárne a kanalizácie, štátny podnik Žilina, Bôrická cesta 107, 010 01 Žilina, spočívajúce v zachovaní ceny vodného pre podnikateľa AVC a.s., ul. Slobody 1360, 022 11 Čadca, platnej pre rok 2000, aj pre rok 2001 za podmienky, že odoberie minimálne množstvo 55 000 m3 pitnej vody, nie je zneužitím dominantného postavenia na relevantnom trhu dodávok pitnej vody a odberu odkanalizovanej vody pre ostatných odberateľov podľa § 7 ods. 5 písm. a) zákona č. 188/1994 Z.z. o ochrane hospodárskej súťaže v znení neskorších predpisov.

	Bod 3 výrokovej časti rozhodnutia sa vypúšťa.

Odôvodnenie:

	Dňa 23.07.2002 Protimonopolný úrad Slovenskej republiky, odbor zneužívania dominantného postavenia (ďalej len „úrad“) vydal rozhodnutie č. 2002/DZ/2/1/154, ktorým rozhodol, že

1.	konanie spoločnosti Severoslovenské vodárne a kanalizácie, štátny podnik Žilina, Bôrická cesta 107, 010 01 Žilina (ďalej len „SeVaK, š.p.“) spočívajúce v určení dohodnutej (zmluvnej) ceny za dodávku pitnej vody a odber odkanalizovanej vody v roku 2001 pre spoločnosť AVC a.s., ul. Slobody 1360, 022 11 Čadca (ďalej len „AVC, a.s.“) nemá povahu zneužitia dominantného postavenia na relevantnom trhu s dodávkami pitnej vody a odberom odkanalizovanej vody pre ostatných odberateľov podľa § 7 ods. 5 písm. a) zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“);

2.	konanie spoločnosti SeVaK, š.p. spočívajúce v priamom vynucovaní neprimeranej podmienky v zmluvách v roku 2001, a to podmienky súvisiacej s odobratím minimálneho množstva pitnej vody, má povahu zneužitia dominantného postavenia na relevantnom trhu s dodávkami pitnej vody a odberom odkanalizovanej vody pre ostatných odberateľov podľa § 7 ods. 5 písm. a) zákona.

Za porušenie povinnosti podľa § 7 zákona úrad uložil podnikateľovi SeVaK, š.p. pokutu vo výške 500 000, - Sk (slovom päťstotisíc korún slovenských). 

Dňa 12.08.2002 bol úradu doručený v zákonnej lehote rozklad podnikateľa SeVaK, š.p. (list evidovaný pod č. 4483/2002), v ktorom namietal najmä nasledovné skutočnosti:   

1.	„...Úrad vo svojom zdôvodnení konštatuje, že š.p. SeVaK má na tovarovom relevantnom trhu s dodávkami pitnej a odbere odkanalizovanej vody pre ostatných odberateľov v Žilinskom kraji dominantné postavenie a že v priestore Žilinského kraja nemá konkurenta, ktorý by poskytoval odberateľom porovnateľné plnenie, zásobuje pitnou vodou 77,1% obyvateľstva a ostatných odberateľov. Toto tvrdenie Úradu vychádza z nesprávnej informácie o zásobovaní pitnou vodou. SeVaK v roku 2000 zásoboval pitnou vodou 77,1% obyvateľov žijúcich v regióne jeho pôsobnosti. V tomto údaji nie sú zahrnutí ostatní odberatelia. ... Na základe uvedeného nie je možné jednoznačne konštatovať, že na trhu s dodávkou pitnej vody v priestore pôsobenia š.p. SeVaK pre ostatných odberateľov má SeVaK dominantné postavenie. “
2.	„...SeVaK š.p. .... by si nedovolil vynucovať akékoľvek neprimerané podmienky, ktorých splnenie by pre odberateľa bolo nereálne, resp. dostalo by ho do nepriaznivej situácie. Aj množstvo odobratej vody dohodnutej s AVC a.s. uvedené v dodatku č. 9 k zmluve č. 1-1/2-95 a následne v zmluve č. 1-17-01 bolo navrhnuté odberateľom a vychádzalo z reálnej potreby odberateľa...... O tom, že nedošlo k naplneniu skutkovej podstaty § 7 ods. 5 písm. a) svedčí aj to, že odberateľ množstvo odobratej vody dohodnutej v zmluve prekročil o viac ako 25%.“

3.	„... v čase rokovaní o uzatvorenie dodatku č. 9 k zmluve č. 1-1/2-95 o podmienkach dodávok vody pre rok 2001, t.j. november 2000 až január 2001 mohol odberateľ buď prijať ponuku dodávateľa alebo investovať do vlastného zariadenia a ponuku dodávateľa zamietnuť. Odberateľ mal možnosť voľby, akým spôsobom si zabezpečí dodávku vody a tým mal aj možnosť správať sa nezávisle vo vzťahu k SeVaKu. V tomto prípade nie je možné hovoriť o dominantnom postavení dodávateľa.“

4.	„V prípade, ak by nedošlo k uzatvoreniu tejto zmluvy, nenastala by krajná situácia – zastavenie výroby v dôsledku prerušenia dodávky vody, pretože dôvod na prerušenie dodávky nebol. Z právneho hľadiska by naďalej platila zmluva č. 1-1/2-95 v znení príslušných dodatkov, podľa ktorej by príslušné strany boli povinné realizovať svoje obchodné vzťahy.“

Orgán rozhodujúci o rozklade, ako vyplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov  preskúmal rozhodnutie prvostupňového orgánu v celom rozsahu, ako i zákonnosť vedeného správneho konania, ktoré mu predchádzalo. Konanie začalo za účinnosti zákona č. 188/1994 Z.z. o ochrane hospodárskej súťaže v znení neskorších predpisov.  V súlade so znením § 44 ods. 2 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov úrad v konaní postupoval podľa dovtedajších predpisov, t.j. podľa zákona č. 188/1994 Z.z. o ochrane hospodárskej súťaže v znení neskorších predpisov. Ustanovenia toho zákona sa preto vzťahujú aj na konanie o rozklade. 

Odvolací orgán posúdil dôvody uvádzané účastníkom konania, spoločnosťou SeVaK, š.p. v predmetnom rozklade a zhodnotil, či prvostupňový orgán pri rozhodovaní o možnom porušení zákona vychádzal zo spoľahlivo zisteného stavu veci. Na základe vyhodnotenia všetkých dôkazov dospel k nasledujúcim záverom:

1.	Vymedzenie relevantného trhu a postavenie spoločnosti SeVaK, š.p. na ňom

	Nevyhnutnou a základnou náležitosťou pri preukazovaní zneužitia dominantného postavenia určitým podnikateľom je vymedzenie relevantného trhu a určenie postavenia podnikateľa na ňom, resp. preukázanie jeho dominantného postavenia. 
	 
Odvolací orgán konštatuje, že tovarový relevantný trh bol prvostupňovým orgánom vymedzený správne, t.j. ako relevantný trh dodávok pitnej vody a odberu odkanalizovanej vody ostatným odberateľom, považuje však za potrebné upresniť pojem „ostatní odberatelia“. Pod týmto pojmom sa bežne rozumejú odberatelia – fyzické a právnické osoby, ktorým dodávka pitnej vody a odvádzanie odpadových vôd slúži na podnikateľskú činnosť, teda iní odberatelia než domácnosti. Podľa množstva odobratej vody sa ďalej rozdeľujú na stredných odberateľov a veľkoodberateľov, pričom však uvedená bližšia špecifikácia nie je pre dané konanie relevantná.  

Pokiaľ ide o geografické vymedzenie relevantného trhu, tento prvostupňový orgán vymedzil územím Žilinského kraja, pričom je nutné upresniť, že tento trh je vymedzený rozvodnou a kanalizačnou sieťou podnikateľa SeVaK, š.p. na území Žilinského kraja. 

	S ohľadom na skutočnosť, že prvostupňový orgán nevymedzil časové hľadisko relevantného trhu, odvolací orgán konštatuje, že k súbehu ponuky a dopytu na zadefinovanom relevantnom trhu dochádza nepretržite.

Na zadefinovanom relevantnom trhu bolo dominantné postavenie podnikateľa SeVaK, š.p. preukázané. Po doplnení dokazovania prvostupňovým orgánom po vydaní rozhodnutia na návrh podnikateľa SeVaK, š.p. (vyžiadanie údajov od Slovenského vodohospodárskeho podniku, š.p., Banská Štiavnica, list evidovaný pod č. 4863/2002 a od Slovenského Hydrometeorologického ústavu, list evidovaný pod č. 4991/2002) bol podiel podnikateľa SeVaK, š.p. na tomto relevantnom trhu, zisťovaný za rok 2001, vyše 90% (spôsob jeho určenia je uvedený v liste č. 1717/PMÚ SR/2002 zo dňa 09.09.2002). Odvolací orgán sa s takto určeným postavením podnikateľa SeVaK, š.p. na zadefinovanom relevantnom trhu stotožňuje. 

Naviac, ako správne zistil aj prvostupňový orgán, jednotnú a nedeliteľnú sieť verejných vodovodov a kanalizácií možno definovať ako lokálny monopol, ktorý nie je dlhodobo vystavený hospodárskej súťaži. Vodárne a kanalizácie sú aj v zmysle zákona č. 18/1996 Z.z. o cenách v znení neskorších predpisov (ďalej len „zákon o cenách“) a vykonávacích vyhlášok Ministerstva financií SR (ďalej len „MF SR“) k tomuto zákonu prirodzeným monopolom, pretože zásobovanie obyvateľstva a ostatných odberateľov pitnou vodou už svojimi technologickými, organizačnými a ekonomickými vzťahmi v nesúťažnom prostredí zodpovedá svojou charakteristikou takému zaradeniu. Ako správne uviedol prvostupňový orgán (str. 4 napadnutého rozhodnutia), podnikateľ AVC, a.s. nemal v čase uzatvárania Zmluvy č. 1-17-01 na dodávku vody z verejného vodovodu a odvádzanie odpadových vôd verejnou kanalizáciou (ďalej len „Zmluva č. 1-17-01“) inú možnosť, než odber vody od podnikateľa SeVaK, š.p., nakoľko investícia do vybudovania vlastného zdroja vody, ako aj prívod pitnej vody z cudzieho zdroja by pre neho bola nerentabilná. 

Vzhľadom na to, že odberatelia nemajú možnosť zabezpečiť si porovnateľné plnenie u iného dodávateľa, resp. vybudovanie vlastného zdroja pri primeraných nákladoch, podnikateľ SeVaK, š.p. nie je vystavený konkurenčnému tlaku a vzhľadom na svoje postavenie sa môže správať nezávisle. Odvolací orgán preto konštatuje, že podnikateľ SeVaK, š.p. má na relevantnom trhu dodávok pitnej vody a odberu odkanalizovanej vody pre ostatných odberateľov, vymedzenom svojou vodárenskou a kanalizačnou sieťou v Žilinskom kraji, dominantné postavenie.    

2.	Zneužívanie dominantného postavenia podľa § 7 ods. 5 zákona

	V návrhu na začatie konania zo dňa 30.03.2001 podnikateľ AVC, a.s. žiadal prešetriť konanie podnikateľa SeVaK, š.p., ktoré podľa jeho názoru predstavovalo zneužívanie dominantného postavenia. Podľa jeho názoru podnikateľ SeVaK si v jednotlivých dodatkoch, ktoré k Zmluve č. 1-1/2-95 z 21.03.1995 predkladá, vynucuje neprimerané podmienky tým, že neustále zvyšuje cenu dodávok a jej výšku podmieňuje odobratím minimálneho množstva vody. 

	Pri rozhodovaní o primeranosti výšky dohodnutej ceny podnikateľa SeVaK, š.p. pre ostatných odberateľov za dodávku pitnej vody a odber odkanalizovanej vody sa prvostupňový orgán obrátil na MF SR s podnetom na vykonanie cenovej kontroly. Podľa zistenia odboru cenovej kontroly MF SR v oblasti výšky ceny nedošlo k porušeniu cenovej disciplíny (list MF SR, zaevidovaný pod č. 2008/2002, doručený úradu 19.04.2002). Na základe uvedenej skutočnosti prvostupňový orgán v tejto časti podnetu rozhodol tak, že konanie podnikateľa SeVaK, š.p. pri určovaní ceny za dodávku pitnej vody a odber odkanalizovanej vody v roku 2001 pre podnikateľa AVC a.s. nie je zneužitím dominantného postavenia na relevantnom trhu dodávok pitnej vody a odberu odkanalizovanej vody pre ostatných odberateľov. S týmto záverom prvostupňového orgánu sa odvolací orgán stotožňuje, nakoľko prvostupňový orgán preveril, že cena účtovaná, resp. stanovovaná podnikateľom SeVaK, š.p. nie je neprimeraná.
	Odvolací orgán považoval za potrebné len upresniť formuláciu bodu 1 výrokovej časti rozhodnutia. 

	Konanie podnikateľa SeVaK, š.p., spočívajúce vo väzbe ceny za dodávku pitnej a odber odkanalizovanej vody na odber minimálneho množstva vody posúdil prvostupňový orgán ako priame vynucovanie neprimeranej podmienky v zmluvách podľa § 7 ods. 5 písm. a) zákona. Svoje rozhodnutie odôvodnil tým, že takýto postup nemá oporu v žiadnom z článkov Obchodno-technických podmienok na dodávku vody a odvádzanie odpadových vôd (dokument upravujúci podmienky dodávok pitnej vody a odvádzania odpadových vôd zariadeniami v správe SeVaK, š.p. právnickým a fyzickým osobám, ak dodávka pitnej vody a odvádzanie odpadových vôd slúži podnikateľskej činnosti a sú podľa množstva odobratej, resp. odvedenej vody zaradení do kategórií stredných odberateľov a veľkoodberateľov). Túto praktiku by podľa názoru úradu teda podnikateľ SeVaK, š.p. nemohol  v konkurenčnom prostredí uplatniť bez rizika, že by odberatelia zmenili dodávateľa. Podnikateľ AVC, a.s. túto možnosť nemal a podľa svojich vyjadrení zmluvu uzavrel pod tlakom nastávajúcej možnej situácie, keď by v prípade zastavenia dodávok došlo k zastaveniu výroby.

	Odvolací orgán sa pri preskúmavaní rozkladom napadnutého rozhodnutia zameral na zistenie postupu, akým dochádza k uzatváraniu zmlúv o dodávkach a odvádzaní vody a dohadovaniu cien za poskytnuté plnenie. 
	
	Na rozdiel od cien pre domácnosti, ktoré sú regulované (úradne určené maximálne ceny), pre stanovenie cien pre ostatných odberateľov platí Opatrenie MF SR z 26.01.2000 č. R – 1/2000, časť II, položka 16, t.j., uplatňuje sa vecné usmerňovanie cien na základe ekonomicky oprávnených nákladov a primeraného zisku. Vzhľadom na maximálne možné ceny pre domácnosti a trvalý rast cien vstupov podnikateľ SeVaK, š.p. každoročne upravuje ceny pre ostatných odberateľov, čím dochádza k ich zvyšovaniu. Ako však vyplýva z výsledkov cenovej kontroly (list MF SR, zaevidovaný pod č. 2008/2002 zo dňa 19.04.2002), pri určení cien na rok 2001 sa podnikateľ SeVaK, š.p. nedopustil porušenia cenovej disciplíny. 

Ceny za vodné a stočné pre ostatných odberateľov sú stanovené cenníkmi jednotlivých odštepných závodov. Po stanovení novej ceny vodného a stočného dodávateľ zasiela všetkým odberateľom, s ktorými má uzatvorené zmluvy o dodávke a odvádzaní vody, dodatky k zmluvám. V prípadoch, kedy odberateľ nesúhlasí s navrhnutou cenou, nasledujú osobné rokovania.

Vzhľadom na to, že sa jedná o zmluvné ceny, cenník poskytuje priestor na dojednanie odlišnej – nižšej - ceny (napr. v prípadoch, kedy dôjde k dohode o odobratom množstve vody, o navýšení objemov odobratej vody). 

	Takéto rokovanie predchádzalo aj prijatiu dodatku č. 9 k zmluve č. 1-1/2-95 z 21.03.1995 o dodávke vody z verejného vodovodu a odvádzaní odpadových vôd verejnou kanalizáciou, uzavretou medzi podnikateľmi SeVaK, š.p. a AVC, a.s., ktorého obsah sa neskôr premietol do Zmluvy č. 1-17-01, platnej od 01.01.2001. Podľa uvedeného dodatku k pôvodnej zmluve a následne aj podľa tejto zmluvy dodávateľ ponechá v platnosti cenu stanovenú na rok 2000, teda 17,60 – Sk/m3 v prípade, že podnikateľ AVC, a.s. odoberie minimálne množstvo vody 55 000 m3. Inak platí pre odberateľa cena za dodávku pitnej vody vo výške 18,10 – Sk/m3. Podmienenie uplatnenia nižšej ceny odberom minimálneho množstva vody 55 000 m3 neznamená, že by v prípade jeho neodobratia dodávateľ prerušil dodávky vody alebo by zmluvu s odberateľom vôbec neuzavrel (čím by bola ohrozená výroba podnikateľa AVC, a.s., ako tento podnikateľ sám uviedol). Dodávateľ by  odberateľovi nefaktúroval zvýhodnenú cenu, t.j. 17,60– Sk/m3, ale cenu vo výške  18,10 – Sk/m3. Naviac, kým by nedošlo k uzavretiu novej zmluvy, platila by pôvodná zmluva č. 1-1/2-95 z 21.03.1995, na základe ktorej by platili pôvodné obchodné vzťahy a strany by boli povinné realizovať svoje zmluvné povinnosti. Z uvedeného vyplýva, že podnikateľ SeVaK, š.p. sa rokovaním o novej zmluve nedopustil vynucovania neprimeraných obchodných podmienok v zmluvách pod hrozbou prerušenia dodávok vody pre odberateľa – podnikateľa AVC, a.s.. Predmetné ustanovenie dodatku č. 9 zo dňa 21.11.2000 k Zmluve č. 1-1/2/95 zo dňa 21.03.1995 a následne aj Zmluva č. 1-17-01 zo dňa 01.01.2001 zohľadňujú možnosť získania množstevnej zľavy, a to pri odobratí minimálneho množstva 55 000 m3. V súlade s uvedeným odvolací orgán zmenil bod 2 výroku prvostupňového rozhodnutia tak, že podnikateľ SeVaK, š.p. svojím konaním nenaplnil skutkovú podstatu zneužívania dominantného postavenia podľa § 7 ods. 5 písm. a) zákona a preto od uloženia pokuty upúšťa.   

Poučenie:

	Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať.

					Danica Paroulková
			predsedníčka Protimonopolného úradu SR

    
Rozhodnutie sa doručí:

1.	Severoslovenské vodárne a kanalizácie, štátny podnik Žilina, Bôrická cesta 107, 010 01 Žilina š.p. Žilina
2.	AVC a.s., ul. Slobody 1360, 022 11 Čadca
3.	Protimonopolný úrad SR, odbor zneužívania dominantného postavenia